Any.Do הישראלית כבר הגיעה לכמה הישגים ושברה כמה שיאים עם אפליקציית המשימות המצליחה שלה. היום (ה’) מודיעה החברה על השקת גרסה 2.0 של האפליקציה שעל פי החברה היא “העדכון המשמעותי של האפליקציה עד עכשיו”. על הפרק: ניהול משותף של משימות פרטיות, משפחתיות וארגוניות, גרסת פרימיום ושדרוגים רבים בממשק הייחודי והבולט שלה.
אפליקציית המשימות הפופולארית של Any.Do הושקה ב-2012. מהרגע הראשון היא בלטה מול המתחרות בזכות ממשק מינימליסטי ומעוצב להפליא, שהיה בין חלוצי העיצוב השטוח. המטלות מסונכרנות בצורה חלקה בין אפליקציית האנדרואיד, iOS, הווב ותוסף הכרום. נכון להיום נהנית האפליקציה מלמעלה מ-11 מיליון משתמשים פעילים, ועכשיו, עם השקת הגרסה החדשה מקווה החברה להרחיב את בסיס המשתמשים שלה בזכות הפנייה לשוק הארגוני.
גרסה 2.0 של האפליקציה מאפשרת למשתמשים לחלוק ביניהם משימות. כך שאם למשל יש לכם משימה בחברה, תוכלו להוסיף אותה באפליקציה ולשתף את אנשי הצוות שקשורים אליה. אחר כך, כל אחד מאנשי הצוות יוכל להעלות או לצלם תמונות ולצרף אותן למשימה, לשנות את הדד-ליין, להוסיף מיקומים, תזכורות, רשימות והכל כמובן מסונכרן ישירות מהענן אל כל המשתמשים. באותה מידה, השיתוף יעבוד נפלא גם במגרש הביתי: אישה תוכל לעדכן מביתה את רשימת הקניות המשפחתית ולהוסיף פריטים, כשהבעל שנמצא בסופר יתעדכן בזה בזמן אמת או להפך.
לפעמים משימות דורשות יותר מתיאור טקסטואלי. לכן, גרסה 2.0 של Any.Do מאפשרת לצלם קטעי וידאו או תמונות סטילס ולצרף אותם למשימה או לבחור אותם מהגלריה שבמכשיר. בנוסף, ניתן להוסיף מסמכים מהמכשיר או מחשבון ה-Dropbox שלכם, שזכה לאינטגרציה מלאה לתוך השירות של Any.Do. בנוסף, מאפשרת האפליקציה גם אינטגרציה מלאה של לוח השנה שלכם לרשימת המטלות ולהיפך.
גרסת הפרימיום של האפליקציה כוללת מספר יתרונות בהשוואה לגרסה החופשית שלה, ביניהם: שיתוף במשימות של כמות בלתי-מוגבלת של משתמשים (בניגוד ל-2), אין הגבלות על גודל הקבצים; אין הגבלה על מספר ה-Moments, כלומר, התזכורת היומית שמציגה את המשימות לאותו יום; קיימות 5 ערכות נושא (Themes); תזכורות על בסיס מיקום (כמו למשל באינבוקס של גוגל) ותמיכת פרימיום. מינוי לגרסת הפרימיום יעלה (במבצע השקה) 3 דולר בחודש או 27 דולר לשנה (לעומת המחיר הרגיל: 5 דולר לחודש ו-45 דולר לשנה).
בתגובה להשקת הגרסה החדשה מסר עומר פרצ’יק מנכ”ל החברה ואחד ממייסדיה: “לרוב המשתמשים שלנו יש חיי ‘עבודה’, חיי ‘משפחה’ וחיים ‘פרטיים’, אבל אני חושב שאפליקציית משימות מודרנית לא צריכה לראות בהם דברים נפרדים”. בדבריו הדגיש פרצ’יק שהיום אנשים לא רוצים שלכל אחד מתחומי החיים שלהם תהיה אפליקציה נפרדת, אלא שתהיה אפליקציה אחת עם כל הפיצ’רים.
ניסינו את האפליקציה (בגרסת הפרימיום) ואכן, האפליקציה ממשיכה את מסורת העיצוב המוקפד והמינימליסטי, עם אנימציות פשוטות ומהירות; גם ההפעלה של הפיצ’רים החדשים היא פשוטה ואינטואיטיבית. אחד הפיצ’רים שהכי אהבנו בגרסה החדשה הוא האפשרות לתזכורת על פי מיקום, כלומר, אפשרות ש-Any.Do תפעיל תזכורת למשימה מסויימת כאשר תגיעו לכתובת מסויימת או כאשר תעזבו אותה. פשוט ושימושי. שימו לב, שתכונה זו זמינה רק ללקוחות הפרימיום. חוץ מתכונה זו, לטעמנו, המשתמש הפרטי יוכל להסתפק בגרסה החופשית, שעושה גם היא את העבודה. כמו כן, שימו לב שהאפליקציה, כנראה בגלל התכונות החדשות, דורשת הרשאות רבות מאוד, מה שעלול להרתיע לא מעט משתמשים.
7 תגובות על "הגרסה החדשה של Any.Do רוצה לעשות לנו סדר בחיים"
האפליקציה הזו רק מדרדרת ומדרדרת מאז שהיא הושקה.
היא איטית (פעם היא הייתה מהירה יותר), נתקעת לא מעט פעמים והם גם הוסיפו כל מיני פיצ’רים שרק מסבכים אותה (למשל, למה אחרי שאני לוחץ “remind” מופיע לי מסך שהוא כמעט לחלוטין מיותר ועולה לי בעוד לחיצה עד שאני מגיע לחלון כיוון השעה לreminder?).
אבל הכי נורא – היא מפספסת reminder-ים. כל הזמן.
לא פעם בחודש, לא בפעם בשבוע. כל הזמן. הנה, רק היום, עם השדרוג לגרסה החדשה כל הרימיינדרים שקבעתי להיום לא קפצו לי. מדהים.
בעיניי זה הפיצ’ר המרכזי של האפליקציה, והוא תקול.
מה עם גרסה לווינדוס פון?!?!?!
אוויר חם בשקית.
חברה, מוצר, עובדים, מיליוני משתמשים בעולם. מה אתה עשית היום בבוקר?
שוב אני.דו עושים את הבלתי אפשרי ומרימים גל PR של כלום על כלום, האפליקציה הכל כך מבטיחה רק מוכיחה שוב ושוב כמה היא לא חדשנית ולא מעניינת.
נכון, הם הפציצו לפני 4 שנים בממשק נקי ומפתיע.
אבל למרבה העצב העולם התקדם קדימה וכבר לכולם יש ממשק נקי ויפה.
היתרון היחסי של החברה נעלם במעמקי הנשייה.
לא נורא, ניסינו לא הצליח. באסה.
שטויות. עלו והצליחו.